CELEX: 32018R0674
Language: bg
Date: 2017-11-17 00:00:00
Title: Делегиран регламент (ЕС) 2018/674 на Комисията от 17 ноември 2017 година за допълване на Директива 2014/94/ЕС на Европейския парламент и на Съвета по отношение на зарядните точки за моторни превозни средства от категория L, бреговото електрозахранване на плавателни съдове за вътрешните водни пътища и точките за зареждане с втечнен природен газ за водния транспорт, както и за изменение на посочената директива по отношение на свързващите устройства за зареждане на моторни превозни средства с газообразен водород (Текст от значение за ЕИП. )

4.5.2018   
            
            
               BG
            
            
               Официален вестник на Европейския съюз
            
            
               L 114/1
            
         ДЕЛЕГИРАН РЕГЛАМЕНТ (ЕС) 2018/674 НА КОМИСИЯТА
   от 17 ноември 2017 година
   за допълване на Директива 2014/94/ЕС на Европейския парламент и на Съвета по отношение на зарядните точки за моторни превозни средства от категория L, бреговото електрозахранване на плавателни съдове за вътрешните водни пътища и точките за зареждане с втечнен природен газ за водния транспорт, както и за изменение на посочената директива по отношение на свързващите устройства за зареждане на моторни превозни средства с газообразен водород
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2014/94/ЕС на Европейския парламент и на Съвета от 22 октомври 2014 г. за разгръщането на инфраструктура за алтернативни горива (1), и по-специално член 4, параграф 14, член 5, параграф 3 и член 6, параграф 11 от нея,
   като има предвид, че:
   
               (1)
            
            
               В разглеждания случай стандартизационната работа на Комисията има за цел да осигури в европейските или международните стандарти да бъдат определени технически спецификации за оперативна съвместимост на зарядните точки и точките за зареждане с гориво, посредством идентифициране на необходимите технически спецификации, като се вземат предвид съществуващите европейски стандарти и съответни международни стандартизационни дейности.
            
         
               (2)
            
            
               Съгласно член 10, параграф 1 от Регламент (ЕС) № 1025/2012 на Европейския парламент и на Съвета (2) Комисията поиска (3) от Европейския комитет по стандартизация (CEN) и от Европейския комитет за електротехническа стандартизация (CENELEC) да разработят и приемат подходящи европейски стандарти (EN) или да заменят съществуващи европейски стандарти съответно за: зареждането с електроенергия за целите на автомобилния транспорт, морския транспорт и плаването по вътрешните водни пътища; зареждането с водород за целите на автомобилния транспорт; зареждането с природен газ, включително с биометан, за целите на автомобилния транспорт, морския транспорт и плаването по вътрешните водни пътища.
            
         
               (3)
            
            
               Разработените от CEN и CENELEC стандарти бяха приети от европейския промишлен отрасъл с оглед да се осигури мобилност в рамките на целия ЕС на превозни средства и плавателни съдове, задвижвани с алтернативни горива и енергоносители.
            
         
               (4)
            
            
               С писмо от 13 юли 2017 г. CEN и CENELEC информираха Комисията за стандартите, приложими по отношение на публично достъпните зарядни точки за променлив ток (~) за зареждане на моторни превозни средства от категория L.
            
         
               (5)
            
            
               Стандартът EN ISO 17268, отнасящ се за „Свързващи устройства за зареждане на пътни транспортни средства с водород в газообразно състояние“, бе приет от CEN и CENELEC през юли 2016 г. и бе публикуван през ноември 2016 г.
            
         
               (6)
            
            
               Стандартът EN ISO 20519 „Кораби и морски технологии. Спецификации за зареждане на кораби, задвижвани с втечнен природен газ“ бе приет от CEN и CENELEC и съответно публикуван през февруари 2017 г.
            
         
               (7)
            
            
               Преди това стандартът EN 15869-2 „Плавателни съдове за плаване по вътрешни водни пътища. Съоръжения за електрическо свързване с брега, с трифазно напрежение 400 V, ток до 63 A, 50 Hz. Част 2: Съоръжения на брега, изисквания за безопасност“ бе вече приет през декември 2009 г. и публикуван през февруари 2010 г.
            
         
               (8)
            
            
               Проведена бе консултация с Експертната група към Форума за устойчиво развит транспорт и тя даде своите препоръки относно стандартите, които са предмет на настоящия делегиран акт.
            
         
               (9)
            
            
               Комисията следва съответно да допълни и измени Директива 2014/94/ЕС, като включи в нея позовавания на европейските стандарти, разработени от CEN и CENELEC.
            
         
               (10)
            
            
               При определянето на нови технически спецификации или при актуализирането или допълването чрез делегирани актове на техническите спецификации, посочени в приложение II към Директива 2014/94/ЕС, следва да се прилага преходен период от 24 месеца. Датите за публикуване на стандартите бяха съгласувани след обсъждане с CEN-CENELEC, като бе взета предвид датата, на която трябва да бъдат осигурени новите точки за зареждане с електроенергия и горива, посочена в Директива 2014/94/ЕС, зрелостта на съответните технологии и текущите дейности на международните стандартизационни организации,
            
         ПРИЕ НАСТОЯЩИЯ РЕГЛАМЕНТ:
   Член 1
   Публично достъпните зарядни точки за променлив ток (~) с мощност до 3,7 киловолтампера (kVA), предназначени за електрически превозни средства от категория L, трябва да бъдат оборудвани, за целите на оперативната съвместимост, с поне едно от следните устройства:
   
               а)
            
            
               щепселни кутии или съединители за превозни средства, тип 3a, описани в стандарта EN 62196-2 (за зареждане в режим 3);
            
         
               б)
            
            
               щепселни кутии или съединители, съответстващи на стандарта IEC 60884 (за зареждане в режим 1 и режим 2).
            
         Публично достъпните зарядни точки за променлив ток (~) с мощност над 3,7 kVA, предназначени за електрически превозни средства от категория L, трябва да бъдат оборудвани, за целите на оперативната съвместимост, поне с щепселни кутии или съединители за пътни превозни средства от тип 2, описани в стандарта EN 62196-2.
   Член 2
   Електрозахранването откъм брега на плавателни съдове за вътрешните водни пътища трябва да съответства на стандарт EN 15869-2 „Плавателни съдове за плаване по вътрешни водни пътища. Съоръжения за електрическо свързване с брега, с трифазно напрежение 400 V, ток до 63 A, 50 Hz. Част 2: Съоръжения на брега, изисквания за безопасност“.
   Член 3
   Точките за зареждане с втечнен природен газ на плавателни съдове за вътрешните водни пътища, които не попадат в обхвата на Международния правилник за строежа и оборудването на кораби, превозващи втечнени газове в наливно състояние (Правилника IGC), трябва да съответстват на стандарт EN ISO 20519.
   Член 4
   В приложение II към Директива 2014/94/ЕС точка 2.4 се заменя със следното:
   
      
                  „2.4.
               
               
                  Свързващите устройства за зареждане на моторни превозни средства с водород в газообразно състояние трябва да съответстват на стандарт EN ISO 17268 „Свързващи устройства за зареждане на пътни транспортни средства с водород в газообразно състояние“.“
               
            
   Член 5
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   Той се прилага от 24 май 2020 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 ноември 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 307, 28.10.2014 г., стр. 1.
   
      (2)  Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (ОВ L 316, 14.11.2012 г., стр. 12).
   
      (3)  M/533 Решение за изпълнение C(2015) 1330 final на Комисията от 12 март 2015 г. относно стандартизационно искане, отправено към Европейските стандартизационни организации в съответствие с Регламент (ЕС) № 1025/2012 на Европейския парламент и на Съвета, за подготовка на европейски стандарти относно инфраструктурата за алтернативни горива и енергоносители.